## El Consell acorda l’adquisició de 75.000 dosis de vacunes contra l’herpes zòster destinades a programes d’immunització

*** L’adquisició d’estes dosis suposa un import de més de 9,3 milions d’euros
* Amb la finalitat de garantir el subministrament de les dosis de la vacuna contra l’herpes zòster inclosa en el programa de vacunació de persones adultes
* Des de 2023 fins ara, Sanitat ha administrat 230.878 dosis d’esta vacuna, 128.788 dosis de les quals han sigut en 2024**

El Consell ha acordat l’adquisició de 75.000 dosis de vacunes contra l’herpes zòster destinades als programes de vacunació de la Comunitat Valenciana per un import de més de 9,3 milions d’euros.

Estes dosis, se sumen a les que Sanitat ja ha administrat des de 2023 fins ara, un total de 230.878 dosis, 128.788 de les quals han sigut en 2024.

Amb això es pretén garantir el subministrament de les dosis de vacuna contra l’herpes zòster inclosa en el programa de vacunació de persones adultes sobre la base dels acords de la Comissió de Salut Pública del Consell Interterritorial del Sistema Nacional de Salut.

La Comunitat Valenciana va ser una de les primeres autonomies a començar a administrar esta vacuna a població adulta amb condicions de risc en 2022, després que la Comissió de Salut Pública del Ministeri de Sanitat acordara incloure-la en les recomanacions de vacunació. Posteriorment, es va ampliar la vacunació a altres col·lectius, com ara persones majors sense altres factors de risc.

D’esta manera, la Conselleria de Sanitat va començar en 2023 la vacunació contra l’herpes zòster de les persones que complien 65 anys i 80 anys (nascudes en 1958 i 1943), amb la previsió que cada any s’incorporaren dos noves cohorts. És a dir, en 2024 s’han incorporat les persones nascudes en 1959 i 1944, i així successivament.

En 2024, una vegada revisades les existències de la vacuna contra l’herpes zòster, així com la demanda mensual d’esta vacuna i les cobertures aconseguides en determinades cohorts (nascuts en anys 1943, 1944, 1958 i 1959), es fa necessari ampliar el nombre de dosis per a garantir la continuïtat de la vacunació.

Fecha: 17/12/2024